Forårets skatteforhandlinger ser allerede ud til at være kørt ind i en mur.

Nu melder Socialdemokraternes nye formand, Mette Frederiksen, at hun har endog meget svært ved at se, at hun kan blive siddende i forhandlingslokalet, hvis statsminister Lars Løkke Rasmussen (V) imødekommer Liberal alliance og sænker topskatten.

- Vi siger nej til at sænke topskatten. Vi ved, at regeringen og Liberal Alliance ønsker en reform og ønsker at sætte topskatten ned. Det er den forkerte vej. Tiden er til at prioritere vores velfærd.

Så, hvis det kommer på bordet?

- Jeg vil virkelig advare mod at sænke topskatten. Det er ikke dem med de højeste indkomster, der har mest behov.

Så går I?

- Dette er et stort nej, siger Mette Frederiksen.

DF skærper tonen

Hendes udmelding kommer dagen før partiets årlige kongres i Aalborg. Og hun bliver bakket op af Dansk Folkeparti, der også holder sit årsmøde i weekenden. Partiet benytter endda lejligheden til at skærpe tonen.

Hvad er topskat? Topskatten er en skat på 15 procent, som betales af indkomst over 459.200 kroner. Navnet topskatten blev indført sammen med den skattereform, der blev vedtaget i Folketinget i 1993. Topskattesatsen var i begyndelsen på 12 en halv procent, men har siden 1996 ligget på 15 procent.

- Jeg kan slet ikke forestille mig, at regeringen kommer med forslag om at sænke topskatten. For hvorfor skulle man med vilje rende ind i sådan et nederlag, siger Dansk Folkepartis næstformand Søren Espersen.

Læs også : DF: Ingen topskattelettelser med vores stemmer

Det efterlader i den grad statsminister Lars Løkke Rasmussen med en hovedpine ved navn Liberal Alliance. De fik indføjet i regeringsgrundlaget, at procenten for topskatten skal ned. Med fem procent-point. Fra 15 til 10 procent.

Det er partiets altoverskyggende krav til at holde hånden under Lars Løkke Rasmussen og til at samarbejde med Dansk Folkeparti. Blandt andet lod Liberal Alliance i forbindelse med regeringsforhandlingerne forstå, at regeringen leger med sit liv, hvis den ikke leverede lettelser i topskatten.

- Jeg har sagt, at vi ikke er bange for noget som helst. En regering kan vælte sig selv, ved at den ikke lytter til sit parlamentariske grundlag, lød det fra Liberal Alliances leder, Anders Samuelsen i juni.

LA tror stadig på det

Og da Socialdemokraterne og Dansk Folkeparti nu nærmest har taget hinanden i hånden, så venter der Løkke et temmelig uforudsigeligt efterår og forår. Det er dog ikke Dansk Folkepartis problem, slår Søren Espersen fast:

- Topskatten er slet ikke noget, vi ønsker at gå ind i. Det var noget, som Liberal Alliance fik ind i regeringsgrundlaget i 11. time. Men det er altså noget, Venstre, Liberal Alliance og Radikale Venstre står ret alene med. Så jeg kan ikke forestille mig, at regeringen kommer med det forslag, når forhandlingerne går i gang efter nytår.

I Liberal Alliance er politisk ordfører Simon Emil Ammitzbøll dog stadig optimist.:

- De her markeringer fra socialdemokraterne og Dansk Folkeparti er forventelige så lang tid før, der skal forhandles. Når først vi går i gang, skal vi nok finde en løsning, så topskatten bliver sat ned.

Simon Emil Ammitzbøll sætter sin lid til Statsministerens evner til at finde en vej: